題賢女祠
作者：曾原一
朝代：宋

paragraphs: 翻手作雲覆手雨，劉翁乃爾女如許。
飄飄上下隨春風，妾身肯似章臺絮。
門前江水深更深，沈沈此水明妾心。
後來志士爲感慨，過此往事成悲吟。
嗟嗟許蔡復許吳，女吳絕蔡成二夫。
此時哀淚苦幾諫，翁意或可還其初。
吳家箱幣羅堂前，女兮脈脈胡不言。
後來吳郎儻不死，清祠未必能江邊。
女今賢明照天宇，翁也反覆聞千古。
許吳之日回此天，女賢翁否俱無傳。